Mette Frederiksen (S), 2004-03-23:
Jeg tror i virkeligheden, at det, der er problemet i forhold til, om den ene side af salen forstår den anden side af salen i dag, er, at Venstre og De Konservative har meget travlt med at tage familieudgangspunktet.
Det kunne jo også godt være, at vi er i en situation, hvor fædrene gerne vil på barsel, og at mødrene selvfølgelig - det tror jeg i hvert fald er kendetegnet for min generation - kan se nogle fordele i, at de to forældre er ligeværdige, men at det, fædrene oplever, er et arbejdsmarked, hvor arbejdsgiverne ikke er så velvilligt indstillet over for det her som det, der bliver givet udtryk for her i dag, og at rettigheden derfor er det, der kan sikre, at far kan stå og sige: Jamen det er slet ikke til diskussion med dig, hr. arbejdsgiver eller fru arbejdsgiver, om jeg skal på barsel, det er nemlig en ret, som et flertal i det danske Folketing har sikret mig.
Jeg bliver bare nødt til endnu en gang at understrege over for fru Rikke Hvilshøj, at efter den ordning, som fru Rikke Hvilshøj selv har stemt for, har mor pligt til 2 uger
og ret til 12 uger, som ikke kan konverteres.
Eller drejer diskussionen sig i virkeligheden om, at man slet ikke ønsker at give far de der flere rettigheder?
Det lyder i hvert fald sådan.
Jeg er jo altså af den klare overbevisning, at alle parter vinder på det her.
Jeg har selv efterprøvet modellen på den måde, at min mand og jeg deltes om vores barsel, og vi kan i hvert fald se på vores lille datter, at det da er enormt dejligt, at man både har en mor og en far i sit første leveår, og at det endda er på fuld tid.
Jeg siger ikke, at alle forældre skal gøre det sådan, men jeg kan i hvert fald bare konstatere, at børnene ikke lider under, at far pludselig får lov til at være hjemme.
Så fru Rikke Hvilshøjs udgangspunkt mener jeg simpelt hen er alt, alt, alt for gammeldags.
Jeg kunne jo stille det modsatte spørgsmål, for i den nuværende ordning, som er vedtaget af Venstre, De Konservative og Dansk Folkeparti, er der reserveret 12 uger til mor.
Hvad nu, hvis mor ikke kan tage de 12 uger?
Så bortfalder de jo altså også, og synes fru Rikke Hvilshøj så også, at det er et problem?
Fru Rikke Hvilshøj tilhører et parti, der har reserveret mange flere uger til mødrene, end vi f.eks. foreslår at reservere til fædrene.
Nu vil jeg selvfølgelig ikke anklage Venstres ordfører, hr. Troels Lund Poulsen, for noget, han ikke er, men det lyder unægtelig i Venstres ordførertale i dag, som om hr. Troels Lund Poulsen og undertegnede tilhører to forskellige generationer.
Mit udgangspunkt for diskussionen i dag er et helt andet, nemlig at jeg kan se, at min generation - jeg er under 30 år - af unge fædre har en meget stor lyst til og et stort engagement i forhold til at få lov til at være en del af deres børns opvækst på lige betingelser med mødrene.
Der er jeg af den klare overbevisning, at barselperioden selvfølgelig er altafgørende for, hvor stor betydning man kan få lov til at spille i sit barns liv allerede fra et meget, meget tidligt tidspunkt.
Er hr. Troels Lund Poulsen enig i, at mange yngre fædre i dag ønsker at gå på barsel, og at rettigheder kunne være et af de redskaber, som fædrene kan bruge til faktisk at få adgang til også at komme på barselorlov?